# Viquipèdia/Col·laborar a la Viquipèdia/Modificar una pàgina
## Crear un compte

Tot visitant de la Viquipèdia pot modificar el contingut sense un compte d'usuari. No obstant això, crear un compte és ràpid, gratuït i no requereix subministrar dades personals. Permet a més a més beneficiar-se d'eines suplementàries. En el missatge de benvinguda se li proposa una ajuda per fer els seus primers passos.

### Anonimat

Un primer avantatge és l'anonimat: si no creeu un compte, les vostres modificacions seran atribuïdes a la vostra adreça d'internet (IP) personal, que pot indicar la vostra zona de procedència. El compte d'usuari protegeix la vostra privacitat mantenint aquesta informació com a confidencial.

### Llista de seguiment

La principal eina de l'usuari registrat és la llista de seguiment, que li permet vigilar les modificacions efectuades últimament en els articles seleccionats. Per afegir una pàgina a la pròpia llista de seguiment, només cal clicar a la pestanya «vigila» de dalt de la pàgina. Aquesta funció és particularment pràctica per verificar regularment que els canvis o afegits fets sobre aquests articles són pertinents. Vegeu Ajuda:Vigilar pàgines.

### Preferències

Les preferències permeten als usuaris registrats personalitzar nombrosos aspectes del programari. Hi poden modificar les seves dades personals (correu electrònic, contrasenya), l'aparença de la interfície, divers ajustaments en relació amb la modificació de pàgines i escollir ginys suplementaris. Un giny és una funció desenvolupada per millorar la interfície. Vegeu Ajuda:Preferències.

### Altres eines suplementàries

Creant un compte, l'usuari disposarà automàticament d'una pàgina d'usuari amb el seu nom i una pàgina de discussió pròpia. La seva pàgina usuari li permet presentar-se i indicar els seus temes d'interès i àmbits de l'enciclopèdia on pot o desitja col·laborar. La pàgina de discussió serveix als altres usuaris que li poden deixar missatges. Aquestes pàgines són accessibles en tot moment via els enllaços personals situats en la part superior dreta de la interfície. Una altra eina molt pràctica és l'enllaç cap a la llista completa de les vostres modificacions.
Vegeu la fitxa pràctica 4

## Modificar un article
### Codi i funcionament del wiki

Modificar una pàgina és molt senzill i ràpid. Dalt de cada pàgina de la Viquipèdia es troba una sèrie de pestanyes que inclou el botó «modifica» (en casos puntuals rars, la pàgina pot estar temporalment protegida perquè no es pugui modificar). Clicant sobre «modifica» permet obrir la pàgina en mode d'edició: accediu al codi simplificat de la pàgina. El codi wiki utilitza marques senzilles per definir el format del text. Per exemple, per inserir un enllaç cap a l'article «Poma», n'hi ha prou amb emmarcar el text amb claudàtors dobles: [[Poma]]. Disposeu a més d'una barra d'eines que permet inserir automàticament els principals enriquiments de text (negreta, cursiva, enllaç, encapçalament, etc.).
Vegeu les fitxes pràctiques 5, 6 i 7

### Previsualització i publicació

Una vegada fets els vostres canvis, assegureu-vos del resultat clicant sobre el botó «Previsualitza» sota de la finestra d'edició. La pàgina es carrega de nou amb una vista, a dalt, del resultat de les vostres modificacions i, a baix, el codi wiki que esteu modificant. En aquest moment, les vostres modificacions no han estat encara desades. Abans de publicar-les, ompliu el camp «Resum» per indicar-hi breument en què consisteixen els canvis; aquesta és una bona pràctica molt útil per als altres usuaris que poden veure així d'un cop d'ull el motiu dels vostres canvis. Finalment, cliqueu el botó «Desa»: els vostres canvis seran publicats immediatament. El proper lector que visiti la pàgina veurà la versió que heu publicat.

### Conflicte d'edicions

Com que hi ha molta gent modificant moltes pàgines, pot donar-se la casualitat que algú més estigui modificant la mateixa pàgina al mateix temps. Si l'altre publica les seves modificacions abans de les vostres, us trobareu un conflicte d'edicions que obligarà a revisar els canvis. En aquest cas, es mostren dues finestres: la primera conté el codi wiki modificat per l'altre usuari i la segona finestra conté les vostres modificacions.

### Plantilles

Les plantilles són codi wiki condensat que es poden reconèixer per la seva sintaxi {{entre dues claus}}. Estan destinades a facilitar la redacció, alleugerant el codi wiki i harmonitzar la presentació dels articles. Per exemple, la plantilla {{m2}} dóna «m$^2$» evitant haver de trobar el codi exacte per fer-ho. Les plantilles poden tenir paràmetres per donar un resultat variable. Per exemple, {{romanes|XIV}} dóna els números romans indicats en format versaleta: xiv. Vegeu Viquipèdia:Plantilles.

## Recomanacions

A més a més dels principis fundadors immutables, presentats en la primera part (vegeu la pàgina 21), la comunitat de redactors s'ha dotat de nombroses regles i recomanacions per a posar-se d'acord sobre la manera de redactar l'enciclopèdia. És clar que no es pot demanar a un principiant, ni tan sols a un usuari confirmat, que les conegui totes.
Entre les recomanacions més corrents, es troben les convencions per anomenar pàgines VP:AP, les regles tipogràfiques VP:TIPO i els criteris d'acceptabilitat dels articles VP:NOT. Per exemple, el títol ideal d'un article és el títol més habitual que defineixi precisament l'assumpte; ha de ser en singular. Si un títol no respecta les convencions, n'hi ha prou amb reanomenar l'article per canviar-ne el títol.
Vegeu Viquipèdia:Política i normes i Viquipèdia:Llibre d'estil. L'experiència permetrà generalment adquirir automatismes sense necessitat de recórrer a les normes, però són un punt de referència per mirar de resoldre desacords.

### Neutralitat del punt de vista

La neutralitat és un principi fonamental de la Viquipèdia. Quan es modifica o redacta un article, el text no ha d'afavorir un punt de vista més que un altre. Cal donar la màxima informació explicant tots els punts de vista de forma equilibrada. Si un punt de vista està més difós i un altre és minoritari, cal desenvolupar-los en proporció i atribuir-los correctament als seus autors. A més, s'ha de vigilar a l'hora de fer-ne valoracions, aquestes només corresponen als experts corresponents i amb una adequada atribució. El propòsit és recollir l'estat d'opinió però no validar-ne ni desautoritzar-ne cap.

### Criteris d'admissibilitat

Perquè sigui admès un article a la Viquipèdia cal que compleixi un cert nombre de condicions. Tota enciclopèdia escull l'extensió del seu àmbit d'inclusió. A la Viquipèdia l'extensió pot ser molt àmplia, però també hi ha uns certs límits lògics. Només són acceptats els temes que siguin prou «notables», és a dir aquells que disposin d'una notorietat prèvia suficient. Així es pot assegurar que la informació ja ha estat publicada i, a més, suficientment perquè es pugui tractar de forma neutral. Els articles que no responen als criteris d'acceptabilitat són suprimits. Vegeu NP:NOT.

### Verificabilitat

Sovint es critica la Viquipèdia per la fiabilitat de la informació que posa a disposició. En efecte, un sistema obert com un wiki, modificable per tothom, obliga a que la informació pugui ser verificada pel lector. La Viquipèdia insisteix doncs en la citació de les fonts utilitzades en la informació afegida VP:CF. Això comporta que tota afirmació controvertida i no referenciada pot ser suprimida. Aquestes fonts són afegides com a notes i referències sintetitzades al final de l'article.
VEGEU LA FITXA PRÀCTICA 8

## En resum…

* Sigueu atrevits en les vostres modificacions: tot error és fàcilment reversible, i totes les versions de cada article es conserven en el seu historial.
* Estigueu atents als consells dels usuaris més experimentats, tingueu present les principals normes (neutralitat del punt de vista, verificabilitat de la informació) i ja agafareu els altres bons costums amb el temps.